Batakalamone (suterot)

## Rupa
Kotcoba tozuwer bak XVII-eafa decemda viele gradilik, mon tolsandaf italiaf grupeik gan turkaf biratotasik zo gralomer. Flintaf koe Istanbul in askir da bevular selaropik nume wetce levetirik pu kulaf «&nbsp;hodja&nbsp;» ayik zo firvir. Levetirik is «&nbsp;felisik&nbsp;» divulon vektad, voxen metol ebler da aflar. Toloy ayik belcon nuvelad funen is kavanan gan bata vekta. Baton sintafa rustayafa gesiara bokawer isen sin va merofolina ikaca kosmad. 

Va egara va tcatey ta sultanik taneon zo vajged ; tir buda novesa da va intafa grupaskisuca nedid. Va tuuumara va bartivak flis kare kocalizira azon koaskid ; tir abdumimaks pu sin jekus va rodaxara lodam aliuca. Turkon, webed da va eaftafa konakakola baswelkad baton grikteson va sintafa sposuca gu oviskaf grupeik joke sposuca gu benaskis norlik. Voxen kaliapon, kal volgalafa ruptesuca abicabicon platitisa va sin van sostanuca sintafa gesiara artazukawer. Worara ke toloy ayik va sultanik tuloriawed, sin va gaderopaxo bulud ise ko vulkunuca vielvielon flaydud. Voxen tiyir vulkuson va polskaf tawuk ke sultanik. Kire geja tiyir kotrafa sin tolon zo yaned. Me ta giwara va blisik batviele volse ta envilara. Sultanik va grupaskisaceem ke intyon norlaf grupeik folir ise vajger da sin va tueaftas gejafoalk ravaldutus va encenera tuuumad. Tel toloy vektasik va geltrara va artowarotaso ervo kle koaskid, voxen ware, rodjera me nuvelar vodafa okaca.

## Sebuks
Opeluca robevular afra indon gu suteroteem. Wori tir lit felis viele va **Beyaz kale** berpot toz belit. Wizbuxa atcesa va krije, dem kalnaris alpoz meviele iskes da obrara ke belisik vantenur. Rupa belcon opelafa is xayesa, soe divmodasa kan watseem is sapuca va dulapera. Luxe koredikeem, me loa wavdaca. Orhan Pamuk aname abic suven is skujes koredik grustar.

Bata opeluca nover da sutesik ko swavopa ke koredikeem is belcelaf kapburedeem istfir. Min va kuranisuca ke sutesik va jalara va lanyoni tegi iskeson da inaf rieteem remawir drikon remwit. Keskeon, bak kotafa nega icde yone gedrafe detce me kan rontifa waltegira voxen kan kraf lidok sutesik boyar. Min va vil ke turkaf sutesik icde yon gaderopaf ik trakopaf is alkaf uum baton kosmat. Batcoba kan amidaf koredik, kottan kaatoes va seltki. Min ton vodapafa drunara va seltaygla wal Talteka is Roneka, tulon icde folisuca, va bat berpot rokrafiat. Bata neva, min gildat, me tir grabom ke riyomes islamevik vols suterotik blis iste zvak is batvielon levgas va maletikseem ke mana ilatcewera se is elimon ik ebokon malyedas va noelaca. In icde turkafa araya isu lojadion selt pu min taveper.

Kadime mana lentorafa dumivaca, pwadeson va rupa ke naca wal toloy ayik va sint vektas maneke vaon fereon gojet beka sin tid amidapon xantaf, Orhan Pamuk va belisik icde inafa ayafa gropa erur. Va tokcoba ayik tir ? Berpot tir milconyaf gu voltairekoraf trakopaf reiz lize tazukon ice vestanyafa dralya isu kuda in va undera va yona ayikeemafa zolonaca ganer. «&nbsp;Kotugale is kotlize&nbsp;» sedme giltafa muxara. Bat turkaf suterotik tir witaf (&nbsp;ok radimiwitaf sedme konaktan&nbsp;) is albas va tafura va intaf belisik, is karolas da va vileem is pwadesikeem betar, is aneyas da va belisik kan yona pwadesa tca skalter oke akoyer. Tulon, va abduef ozwaks pu Nilgun Darvinoglu is kostasiki sugdayani gan Faruk Darvinoglu neva dir. Min me grupet toktan bat korik tid, isen mecoba co nover da va sinafa tisuca etrakat ede koe *[[Amlitmona (suterot)|Sessiz Ev]]*, ar berpot suteyen weti konaka tanda, suterotik askiyir da sin tiyid sordaf. Orhan Pamuk va intaf belisikeem kotviele gevar.

## Dere rupel
* **[[Orhan Pamuk]]** : Turkavaf suterotik (&nbsp;1952-&nbsp;)

|style="vertical-align: top;"|

|}